Studente opgewonde oor Afrikaanse koshuis by TuksTalle studente het positief reageer op AfriForum se aankondiging dat daar van volgende jaar af ’n Afrikaanse koshuis by die Universiteit van Pretoria (UP) sal wees. Die De Goede Hoop-koshuis is reeds as organisasie by UP geregistreer en sal aan al die groot aktiwiteite op die universiteit deelneem, waaronder sport, kultuur, jool en sosiale geleenthede. Aansoeke vir toelating tot die koshuis open in Junie. De Goede Hoop word beskryf as ’n privaat Afrikaanse koshuis vir studente waar mans en vroue gesamentlik en ook afsonderlik aan die studentelewe kan deelneem. Volgens AfriForum is daar reeds ŉ perseel bekom, sowat 1,8 km van die Hatfield-kampus, en daar sal plek wees vir tot 300 studente. “Midde ’n stormagtige reis sit ons voet aan wal en vestig ’n tuiste vir ’n mens soos jy, noordoos van Tafelberg onder die jakarandabome van Pretoria. De Goede Hoop bied ’n tuiste vir dinamiese studente met Christenwaardes en ’n passievolle gees vir Afrikaans; ’n tuiste waar jy as dinamiese jongmens in gesonde studentetradisies kan deel en jou studentwees met selfvertroue in Afrikaans kan uitleef,” lui ŉ advertensie vir die koshuis. Talle studente het intussen positief reageer op die vooruitsig van ŉ Afrikaanse koshuis. “Dis ŉ uitstekende idee wat ŉ lekker tuiste bied vir Afrikaans op Tukkies. Dit skep ŉ ruimte waar jy trots op jou taal en meer spesifiek jou kultuur kan wees sonder enige politieke inmenging,” het een student van hom laat hoor. “Ek dink dit is ŉ briljante idee. Daar is soveel studente wat deel wil wees van ŉ koshuis, maar nie die geleentheid kry nie. Die feit dat dit ŉ privaat koshuis is, gee ons die kans om ons Afrikaanse kultuur uit te leef en nuwe tradisies te stig,” meen ŉ ander student. “Ek dink De Goede Hoop is ŉ uitstekende idee. Dit sal die Afrikaanse studente moreel opbou en weer trots laat voel op wie hulle is. Dit sal ŉ samehorigheidsgevoel onder Afrikaanse studente skep, iets wat nodig is met al die teenkanting wat ons tans ervaar,” het nog ŉ student gesê. “As dit werk, gaan ons dit landwyd uitbrei,” het Cornelius Jansen van Rensburg, uitvoerende adjunkhoof van AfriForum, gesê.